F'din it-tieni ġimgħa ta' dieqa, rajna għal darb'oħra 'l-Gvern jagħmel ħiltu biex jaħrab ir-realtà. Huwa ċar li l-ħsieb huwa li iktar ma jgħaddi żmien, iktar il-poplu ser jinsa, u allura ma hemmx bżonn li tiġi affrontata l-verità. Kien hemm atti varji ta' insensittività grossolana lejn dak li huwa għaddej. Lejn il-memorja tal-persuna, ċittadina ta' dawn il-gżejjer li tilfet ħajjitha. L-ewwel, l-insistenza fuq il-familja li taqbel li jkun hemm premju għal min iwettaq dmiru u jikxef. It-tieni, li l-Prim Ministru jaħrab f'pajjiż ieħor biex ikompli bl-iskema li jbiegħ il-passaporti, dik l-istess li smajna ħafna kritika dwarha. It-tielet, li bil-fatti irrifjuta li jsir dibattitu parlamentari urġenti dwar l-akkadut. Il-Gvern għandu jiġi reġistrat li naqas lil din il-familja li tinsab f'dan il-mument ta' dulur, u li fih qed tifhem iktar li l-istat abbanduna lil ommhom. L-Anti-Mafia Forsi hemm min jaħseb li s-sejħiet tal-Oppożizzjoni għar-riżenji huma parti minn xi attakk partiġġjan. Fir-realtà hija talba bżonnjuża sabiex l-Istat ikollu l-għodda f'postha biex iwieġeb għal dan l-attakk faħxi. Ma kontx ngħid li ser nara dawn l-eventi jseħħu f'pajjiż li sejjaħ din il-ġimgħa "Murder in Paradise". Wisq inqas li ser insib lili nnifsi, flimkien mal-Kap Dr Adrian Delia u l-Viċi Kap Dr Beppe Fenech Adami niltaqa' mal-Kummissjoni Anti-Mafia Taljana, immexxija mill-Onor. Rosy Bindi. Dak li smajt u dak li ġie diskuss ġieb lura quddiem għajnejja, l-ewwel id-diversi kotba li qrajt minn Giovanni Falcone, Giuseppe Ayala u Angelino Alfano dwar l-operat u l-konsegwenza tal-illegalità u l-kriminalità. It-tieni, l-għarfien li l-istat demokratiku tagħna taħt din l-amministrazzjoni dgħajjef sew lilu nnifsu u m'għadux f'pożizzjoni li jikkumbatti. L-ikreh żmien , fl-artikolu tiegħu jibda billi jikkwota dak li qal il-Kap tal-Partit: "The darkest moment in the country's political history". Dan hekk huwa. F'dik il-laqgħa, li nittama li ma tkunx l-aħħar waħda, fhimt u rajt ċar li l-Kummissjoni taf ferm iktar dwarna milli naħsbu. Taf, imma m'għandniex min hawn qiegħed jifhem il-gravità tad-delinkwenza u l-pussess li dieħel. Kien ċertament żball kbir li ħadd mill-Korp tal-Pulizija ma ltaqa' magħhom. Nittama li xi ħadd fil-Gvern, li għadu qiegħed jgħix fid-dinja tagħna, fehem u ħa nota. Jidher ċar li għandna bżonn li naġġornaw il-liġijiet tagħna biex nieqfu għal dan il-fenomenu. Biex dan isir, il-Gvern irid jinżel lura u jifhem sewwa s-sinjali taż-żminijiet. Għandi dubju kemm dan kapaċi jsir, jew kemm hemm min huwa lest li jaffronta din ir-realtà. L-effett fuq is-sigurtà Il-pajjiż irid jifhem li l-aġenda nazzjonali tiegħu b'dan l-omiċidju nbidlet. Irid isir aktar biex il-livell tas-sigurtà fit-toroq tagħna, għal dawk li jgħixu f'dawn il-gżejjer, jerġa' jogħla 'l fuq lejn dak li kien qabel. Dan ifisser li l-istituzzjonijiet demokratiċi tagħna jridu jiġu ssudati, il-liġijiet tajba applikati u l-pratiċi tajba passati riapplikati. Ma jistax issa, wara dak li ilu ġej is-snin taħt din l-amministrazzjoni, jitqiegħed taħt it-tapit. Ma nistgħux naħarbu dak li huwa evidenti f'għajnejn u qlub in-nies. Irid jiġi konfrontati. Hawn wisq preferenzi u deċiżjonijiet politiċi żbaljati. Hawn wisq kriminalità organizzata. Hawn wisq korruzzjoni istituzzjonali. Il-bieb fetħuħ beraħ. L-effett ekonomiku Kien iktar ċar dak li rriżulta tul din il-ġimgħa fil-konferenza organizzata minn EY, imsejħa Fuq id-domanda dwar l-istabilità, it-trasparenza fl-ambjent regulatorju tal-isferi legali u politiċi, waqt li bejn l-2015 u l-2016 inżilna 15%, issa nżilna 12% oħra. Jekk dan mhuwiex sinjal għal dawk li qed jgħixu f'din id-dinja u mhux f'oħra, ma nafx. Dan ċertament ser iżid fil-gravità wara d-delitt politiku tas-sinjura Daphne Caruana Galizia. Min kien ferħan u kuntent bil-miżuri tal-Budget għandu jifhem li jrid jibdel il-linja tiegħu. Jekk jilludi ruħu f'dan, u jibqa' għaddej, ikun qiegħed jiżbalja. L-istrateġija ekonomika tagħna trid tiġi mfassla b'attenzjoni lejn is-sena li ġejja proprju minħabba dak li seħħ. Niddefendu 's-soċjetà Rajt, qrajt u smajt diversi jitkellmu fuq dak li seħħ. Hemm min jaħseb li huwa aktar perfett mill-oħrajn, b'tali mod li jimmaġina li huwa biss għandu d-dritt li jitkellem fuq dak li ġara. Biss, dawk li jgħixu fuq dawn il-gżejjer jafu li r-realtà hija li huwa l-Partit Nazzjonalista li, jingħad x'jingħad fuqu, huwa kapaċi jaqbeż u jiddefendi lis-soċjetà. Huwa hu li għandu l-esperjenza, l-abbiltà u qiegħed diġà jwieġeb għas-sejħa. Diġà fil-Parlament ngħadu messaġġi varji minn ħafna deputati mill-Oppożizzjoni, li ma qagħdux lura u stqarrew pubblikament il-pożizzjoni tagħhom. Pajjiżna qiegħed f'sitwazzjoni diffiċli u gravi ħafna. Però dan ma jfissirx li m'hawnx diversi bnedmin ta' rieda tajba li huma determinati li jikkumbattu għas-sewwa. L-ewwel, sabiex jinstab min wettaq dan id-delitt tal-mistħija fuq persuna politika; u t-tieni, biex din is-soċjetà terġa' tissoda primarjament it-tessut morali tagħha, u sekondarjament l-istituzzjonijiet li suppost jiddefenduha u li mhumiex. Jekk, kif qed naraw, il-Gvern qiegħed jgħix fid-dinja tiegħu, aħna qed ngħixu mar-realtà vera ta' pajjiżna.
F'dinja oħra.